སྟག་སྒང་ཚང་གི་ཁང་འོག་ཕ་ཝང་བཞི་ལ་མ་ཎི་རང་བྱོན་རེ་བཅས་གསལ་པོར་མཇལ་རྒྱུ་ཡོད།ཕྱིས་གླིང་ཚང་ཕྱོགས་སུ་ས་ཡོམ་གྱི་རྐྱེན་པས་ཁང་པ་ཕལ་ཆེར་ཞིག་རལ་དུ་སོང་དུས་རིན་ཆེན་སྟེང་གི་ཕོ་བྲང་ལ་གནོད་པ་མ་བྱུང་བས་བདུད་འདུལ་གྱིས་རབ་གནས་མཛད་པའི་སྟོབས་ཀྱིས་ཡིན་ཟེར་ཞིང་།ད་ལྟར་ཕོ་བྲང་གི་སྟེང་ན་ཞིང་སྐྱོང་གི་མགོན་ཁང་ཞིག་བཞེངས་ཡོད་དོ།།ཤར་ཇ་མཁར་སྨུག་པོའི་མཁར་ཤུལ་དུ་རོང་ཚ་དྲན་པ་དམར་ལེབ་ཀྱི་སྤྲུལ་པ་རྒྱལ་སྲས་དྲན་པ་མཆོག་སྦྱིན་གྱིས་ཇ་དགོན་བཤད་སྒྲུབ་སྨིན་གྲོལ་གླིང་ཆག་བཏབ་གནང་།དེ་ནས་ཡར་ལམ་ཆེན་བརྒྱུད་ནས་སོང་བའི་མགར་སྐོར་དང་ཉང་ཕུ་སྡེ་པ་གཉིས་ཀྱྀ་བར་ན་གླིང་དཀར་པོ་ཆགས་པའི་ཡུལ་ལྷ།གདོང་སྨུག་པོ་སྐྱེས་པའི་སྐྱེས་ལྷ་གེ་འཛོ་རི་དམར་དབང་ཞུ་བཞུགས་ཤིང་།རི་འདི་ལ་ཧོར་འདུལ་ལས།གེ་འཛོའི་རི་དམར་དབང་ཞུ་དེ།།ཕ་བླ་མས་པད་ཞྭ་མནབ་འདྲ་ལ།།པད་ཞྭ་དར་གྱིས་བརྒྱན་འདྲའི་རི།།ཞེས་དང་།མཆོག་གླིང་བཀའ་བསྡུས་ལས།དབང་ཞུ་དམར་པོར་ལྷ་བཙན་དམ་ལ་བཏགསཿཞེས་གསུངས།གནས་མདུན་ནས་བལྟས་ན་ཨོ་རྒྱན་པད་ཞུའི་དབྱིབས་སུ་ཡོད་པའི་དཀྱིལ་བྲག་བྱེ་རུའི་རྒྱལ་མཚན་སློང་བ་འདྲ་བའི་མདུན་ནས་བདུད་རྩིའི་ཆུ་རྒྱུན་དང་།གཡས་རི་དུང་སེང་འདྲ་བ་ལ་ཡི་གེ་ཨཱཿདང་།གཡོན་རི་རྒྱ་སྟག་འདྲ་བའི་སྟག་རོང་ལུང་སྒོས་བྲག་ལ་མཆོད་རྟེན་རང་བྱོན་གསུམ་བཞུགས།གཞན་ཡང་འབྲུག་མོས་འོ་ཟོ་བཀལ་ས་ཟེར་བའི་བྲག་འབུར་འོ་ཟོ་བཀལ་ས་འདྲ་བ་སོགས་ངོ་མཚར་ཆེ་བ་དུ་མ་ཡོད།དཀྱིལ་ནགས་ཚལ་འཐུག་པོས་བརྒྱན་པར་སྔོན་དུས་སྟག་གཟིག་དོམ་དྲེད་སོགས་ཀྱི་གཅན་གཟན་གཏུམ་པོ་མང་པོ་གནས་པར་བཤད།རྒྱ་ཚས་འགོག་ཡུལ་ལ་དམག་དྲངས་སྐབས་ཁྲོ་ཐུང་འཕྲུལ་གྱིས་འགོག་ར་ལོ་སྟོན་པ་རྒྱལ་མཚན་ལ་ལྐོག་ཡིག་བཏང་ས་གེ་མཛོ་ཡིན་ཞིང་།འཛམ་གླིང་སེང་ཆེན་སྐྱེས་བུའི་རྟོགས་བརྗོད་འཁྲུངས་གླིང་མེ་ཏོག་ར་བ་ལས།ར་ལོ་སྟོན་པའི་སྦྲ་ཐོག་འགྲོ་བའི་དམོད་བཅོལ་བཅས།གེ་འཛོ་རི་དམར་དབང་ཞུའི་རྩེ་ནས་བཏང་བས།ཞེས་འབྱུང་ངོ་།།རླངས་ཀྱི་གྲུབ་ཐོབ་ཆེན་པོ་ལྷ་གཟིགས་བྱང་ཆུབ་འདྲེ་བཀོལ་རྒྱ་ནག་ཏུ་བྱོན་སྐབས་གླིང་རྗེ་ལ་ལུང་བསྟན་གནང་སའང་གེ་མཛོའི་རི་མགུལ་ནས་ཡིན་པ་སྟེ།རླངས་ཀྱི་པོ་ཏི་བསེ་རུ་ལས།དེ་ནས་ཁོང་གིས་ཤར་དུ་བྱོན།གེ་འཛོའི་མགུལ་དུ་བྱོན་པ་ལ།གླིང་རྗེ་གེ་སར་གྱིས།སྲིན་གྱི་བེར་ནག་པོ་ཐོག་གདུགས།སྲིན་རལ་ཁྲའོ།སྲིན་རྟ་ནག་པོ་གསུམ་ཕུལ་ནས།མི་འཆི་ཚེའི་དབང་ཞིག་ཞུ།ངས་གདུག་པའི་ལྷ་འདྲེ་འདུལ་བ་ལ།ཁྱེད་ཀྱིས་བདག་གི་ལུས་སྐྱོབ་མཛོད།ཟེར་ནས།ཁོང་གི་ཞལ་ནས།ཁྱོད་འཆི་བའི་དུས་ལ་བབ་པ་ལ།རང་རེས་འབད་ཀྱང་ག་ལ་བརྟེན།བདུད་ཀྱི་བར་ཆད་མི་འབྱུང་བ།རྣལ་འབྱོར་བདག་གིས་སྲུང་མ་བྱེད།ལོ་ནི་བརྒྱད་ཅུ་རྩ་བརྒྱད་བར།སྐྱེས་བུ་ཁྱོད་ཀྱི་ཚེ་ཚད་ཡིན།ཞེས་གསུངས་པ་ལྟར་རོ།།གེ་འཛོ་ནས་ཡར་སོང་བའི་མགར་སྐེད་གུར་ཁང་རྡོ་ར་ན་བདུད་རྒན་གྭ་པ་རྐང་རིང་ངམ་ཨ་ཕོ་འཇང་རྒན་ཟེར་བའི་བདུད་མ་རུང་བ་ཞིག་གི་གནས་ཤུལ་དང་།གླིང་རྗེ་གེ་སར་རྒྱལ་པོས་ཁོ་རང་འདུལ་བའི་དུས་ལ་བབ་པར་མཁྱེན་ནས་འདུལ་བར་བརྩམས་པ་ན།བདུད་རྒན་འཇིགས་སྐྲག་ཚད་མེད་པར་སྐྱེས་ནས་རྩེ་མདའ་ཕུ་ཤོད་བར་གསུམ་དུ་བྲོས།ད་ལྟར་ས་དེའི་སྲིབ་ཀྱི་ལུང་པ་ན་ཁོ་ཡིས་རྐང་སྣམ་དྲུད་པའི་རྗེས་ཤིན་ཏུ་གསལ་བ་ཡོད་ཅིང༌།ས་མིང་ལ་རྐང་སྣམ་ནང་ཞེས་ཐོགས།༼རྐང་སྣམ་ནི་སྣམ་བུས་བྱས་པའི་དོར་མ་ལ་ཟེར་འདུག།མཆན།༽དེ་ནས་གཡས་རུའི་ཕྱོགས་སུ་ཡར་བྲོས་པ་ན་བདུད་རྟ་བང་ཁ་ཟད་ནས་འགྲོ་རྒྱུ་མ་བྱུང་བས་རྗེས་ཟིན་ཏེ།སྔར་དུས་འདི་ལ་བང་ཟད་ལ་ཞེས་ཟེར།དེའི་ཆུ་ཕར་ཁ་ན་མི་རྟ་གཉིས་ཀ་རལ་གྲི་བཏབ་པ་ལན་མེད་ཀྱི་ངར་ལ་དྲངས་ཏེ་བསྒྲལ།ད་ལྟར་དེ་ན་བདུད་རྒན་རྟ་ཤ་གཟུགས་དྲུག་ཟེར་བའི་རྡོ་དྲུག་དང་།བདུད་རྒན་ཕྱིང་བསྒྲིལ་ཟེར་བའི་རྡོ་ཕྱིང་སྒྲིལ་འདྲ་བ།བདུད་རྒན་ག་ཏ་ཟེར་བའི་རྡོ་སྒྱེ་ཕོག་པ་འདྲ་བ་གཉིས་བཅས་ཡོད།བདུད་རྒན་གྱི་མགོ་བོ་རིལ་པོ་དེ་འུར་རྡོ་ཕ་ཝང་སྟོང་འཁོར་གྱི་སྟེང་དུ་བཞག་ནས་རྫུ་འཕྲུལ་གྱིས་ལན་གསུམ་བསྐོར་ཏེ་སྔར་གྱི་ཁོ་ཡི་གནས་སུ་འཕངས་པས།དེའི་ཚེ་རི་ངུར་བ་དང་བྲག་ཞིག་པ་སོགས་ངོ་མཚར་ཆེ་བར་བྱུང་བས།ས་འདི་ལ་དགྲ་ལྷའི་ངུར་ཞིག་ཐང་ཞེས་འབོད།ཁོའི་མགོ་བོ་དེ་བྲག་ཆེན་པོ་ཞིག་གི་ནང་དུ་བཅུགས་ཡོད་ཀྱང་ད་ལྟར་མཐོང་རྒྱུ་མི་འདུག་པ་ཅི་ཡིན་མ་ཤེས།ཆུ་དྲོན་སྡེ་པའི་ལ་ཁ་དམ་ར་ནང་ཞེས་གྲགས་པ་ན་གེ་སར་གྱིས་རྟ་བཏགས་ས་ཟེར་བའི་ཤུག་ཕུང་དང་།གེ་སར་གྱིས་རྫུ་འཕྲུལ་གྱིས་བྲག་བར་དུ་བཅུགས་ཟེར་བའི་ཤིང་སྡོང་།བྲག་ལ་གེ་སར་བཞུགས་རྗེས་ཟེར་བ་དང་།གེ་སར་གྱི་ཞབས་རྗེས་དང་།གེ་སར་གྱི་ཁྱི་ཧ་པའི་རྐང་རྗེས་ངོ་མཚར་བ།འབྲུག་མོའི་སྐྲ་མར་སྦྱར་རྗེས་ཟེར་བ་བཅས་བྲག་ལ་ཡོད།འཛོམ་ཁོག་ལུང་པ་ན་གེ་སར་གྱི་ཆིབས་རྗེས་དང་།གེ་སར་གྱི་རྟ་བཏགས་ས་ཟེར་བའི་བྲག་ངོ་མཚར་ཆེ་བ།འབྲུག་མོའི་སྒོ་ཟེར་བའི་བྲག་ལ་སྒོ་རང་བྱོན་ཡོད་པ་བཅས་དང་།གཡུ་རྩེ་ནང་ན་གེ་སར་བྲག་ཟེར་བའི་བྲག་རི་དང་།དེ་ལ་འབྲུག་མོའི་ཆིབས་རྗེས་འགའ་ཡོད།ཚེ་ཡག་རྟ་ཅན་བྲག་མགོ་ན་འབྲུག་མོའི་སྐྲ་ལྷ་ས་ཟེར་བའི་བུ་མོ་ཞིག་གིས་སྐྲ་སླ་བའི་རྣམ་པ་སྣང་རྒྱུ་ཡོད་པ་དང་།རྨ་རོང་རོལ་མོ་ནང་ན་རྒྱ་ཚའི་མཁར་ཤུལ་ཟེར་བ་སོགས་གླིང་གི་རྗེས་ཤུལ་མང་པོ་ཡོད་དོ།།